Христо Смирненски
Манна небесна

chitanka.info

Манна небесна[0]

Към столичната община вали —

разлива се небесна манна[1]

и свраки, гарвани, орли

напяват в чест на бай Ивана[2]

с тържествен хор: „Осанна!“[3]

А службите ги господ наспорил —

за всички има кокал мазен

и Крум Попов[4] нарежда с поглед мил:

„За всекиго е лъвски дял запазен

от общата съблазън!

Вземи туй, Тричко! На̀ и на Стоян!

Щом правил си добри мехлеми,

за санитарен шеф си ти избран!

На Вуто по̀ляка казах навреме —

той инженерството ще вземе.

А ти пък, Петре, щом си стар ерген,

не трябва много да те каня,

ти за управител си отреден

на столичната женска баня —

така решихме с бай Ивана.“

Към столичната община вали —

разлива се небесна манна

и врани, гарвани, орли

изпод оранжева премяна

крещят във хор: „Осанна!“

[0] Публикация: Българан. Седмично хумористично списание. София, г. VII, бр. 26 от [24 юни] 1922 г., с подпис: Нагел Смуглый.

Написано във връзка със закона за столичната община. През декември 1921 г. в общинския съвет се разглежда нов законопроект за софийската община, според който столицата се разделя на централна община, в която общинските съветници не се набират, а се назначават от правителството, и на квартални общини, в които съветниците се избират, но нямат никакви права. През юни министерският съвет назначава за председател на седемчленната комисия, която ще управлява столичната община, съгласно новия закон Крум Попов, а за негов заместник Иван Длъгнеков. ↑

[1] небесна манна — чудотворна храна, която според преданието бог изпратил от небето на евреите в пустинята. ↑

[2] бай Ивана — Иван Длъгнеков — председател на софийската окръжна земеделска дружба. Сочи се по това време като най-вероятен бъдещ кмет. Той е държал преди това бюфета на Народното събрание. ↑

[3] Осанна (евр.) — слава, хвалебствен, благодарствен и молитвен вик. ↑

[4] Крум Попов (1892-1923) — политически деец, член на БЗНС от 1919 г. През 1922-1923 г. кмет на София. Организационен секретар на БЗНС през 1921-1923 г. Развива енергична организаторска и пропагандаторска дейност. Убит от фашистите. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.